इलाहाबाद. हाईकोर्ट ने बाया हाथ खराब होने से शस्त्र उठाने और ड्रिल करने में असमर्थता के कारण सिपाही सेवा समाप्ति आदेश रदद् कर दिया है। कोर्ट ने कमांडेंट 39 पीएसी मिर्जापुर को वैकल्पिक नियुक्ति एक्ट 1995 के तहत याची को सुनकर 3 महीने में नियमानुसार आदेश पारित करने का निर्देश दिया है। यह आदेश न्यायमूर्ति बी अमित स्थालेकर ने आरक्षी सुरेश राम निराला की याचिका को मंजूर करते हुए दिया है।
याचिका पर अधिवक्ता अमृत राज चोरसिया का कहना था कि याची का बायां हाथ सेवाकाल में अशक्त हो गया। ऐसे दिव्यांग कर्मी को विकलांग व्यक्ति (समान अधिकार,अधिकारों का संरक्षण तथा सम्पूर्ण सहभागिता) एक्ट 1995 के तहत वैकल्पिक नोकरी दी जानी चाहिए, लेकिन याची को बिना कारण बताए सेवा से बर्खास्त कर दिया गया। वह एक मुठभेड़ में घायल हो गया था जिससे उसका एक हाथ खराब हो गया है। मेडिकल बोर्ड ने अक्षम करार दिया है। एक्ट के उपबन्धों के तहत याची को वैकल्पिक नोकरी दी जानी चाहिए। कानूनन उसे नोकरी के साथ पदोन्नति भी पाने का अधिकार है।
hin_Deva hin_Deva